Document ID: 32007R0900

ΚΑΝΟΝΙΣΜΌΣ (ΕΚ) αριθ. 900/2007 ΤΗΣ ΕΠΙΤΡΟΠΉΣ
της 27ης Ιουλίου 2007
περί της διαρκούς δημοπρασίας για τον καθορισμό επιστροφών κατά την εξαγωγή λευκής ζάχαρης, μέχρι τη λήξη της περιόδου εμπορίας 2007/2008
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 23 παράγραφος 4 και το άρθρο 40 παράγραφος 1 στοιχείο ζ),
Εκτιμώντας τα ακόλουθα:
(1)
Λαμβάνοντας υπόψη την κατάσταση στην κοινοτική και στην παγκόσμια αγορά ζάχαρης, είναι σκόπιμο να προκηρυχθεί διαρκής δημοπρασία για την εξαγωγή λευκής ζάχαρης μέχρι τη λήξη της περιόδου εμπορίας 2007/2008, η οποία, λόγω ενδεχόμενων διακυμάνσεων των τιμών της ζάχαρης στην παγκόσμια αγορά, πρέπει να εξασφαλίζει τον καθορισμό των επιστροφών κατά την εξαγωγή.
(2)
Εφαρμόζονται οι γενικοί κανόνες που διέπουν τις δημοπρασίες καθορισμού των επιστροφών κατά την εξαγωγή για τη ζάχαρη, οι οποίοι θεσπίστηκαν με το άρθρο 32 του κανονισμού (ΕΚ) αριθ. 318/2006.
(3)
Προς αποφυγή τυχόν καταχρήσεων μέσω της επανεισαγωγής στην Κοινότητα προϊόντων του τομέα της ζάχαρης τα οποία έχουν τύχει επιστροφών κατά την εξαγωγή, καμία επιστροφή κατά την εξαγωγή δεν πρέπει να καθοριστεί για τις χώρες των Δυτικών Βαλκανίων.
(4)
Σύμφωνα με τα άρθρα 32 και 33 του κανονισμού (ΕΚ) αριθ. 318/2006, επιστροφές κατά την εξαγωγή μπορούν να προβλέπονται για την κάλυψη του ανταγωνιστικού χάσματος μεταξύ των εξαγωγών της Κοινότητας και των εξαγωγών τρίτων χωρών. Οι κοινοτικές εξαγωγές προς ορισμένους κοντινούς προορισμούς και προς τρίτες χώρες που ευνοούν τις εισαγωγές κοινοτικών προϊόντων με προτιμησιακή μεταχείριση βρίσκονται αυτή τη στιγμή σε ιδιαίτερα ευνοϊκή ανταγωνιστική θέση. Ως εκ τούτου, οι επιστροφές για εξαγωγές προς τους προορισμούς αυτούς πρέπει να καταργηθούν.
(5)
Λόγω της ιδιαιτερότητας του εγχειρήματος, απαιτείται να θεσπιστούν κατάλληλες διατάξεις για τα πιστοποιητικά εξαγωγής που εκδίδονται στο πλαίσιο της διαρκούς δημοπρασίας, κυρίως όσον αφορά την προθεσμία έκδοσης, τη διάρκεια ισχύος, το ποσό της εγγύησης, καθώς και την ποσότητα για την οποία τηρήθηκε η υποχρέωση εξαγωγής που απορρέει από το πιστοποιητικό. Εντούτοις, πρέπει να εξακολουθήσουν να εφαρμόζονται οι διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2), καθώς και οι διατάξεις του κανονισμού (ΕΟΚ) αριθ. 120/89 της Επιτροπής, της 19ης Ιανουαρίου 1989, περί κοινών λεπτομερειών εφαρμογής των εισφορών και των φόρων κατά την εξαγωγή για τα γεωργικά προϊόντα (3).
(6)
Οι διατάξεις του παρόντος κανονισμού αντικαθιστούν, όσον αφορά τις μερικές δημοπρασίες αρχής γενομένης από τον Αύγουστο του 2007, τις διατάξεις του κανονισμού (ΕΚ) αριθ. 958/2006 της Επιτροπής, της 28ης Ιουνίου 2006, περί της διαρκούς δημοπρασίας στο πλαίσιο της περιόδου εμπορίας 2006/2007 για τον προσδιορισμό των επιστροφών κατά την εξαγωγή λευκής ζάχαρης (4). Ως εκ τούτου, για λόγους διαφάνειας και νομικής σαφήνειας, πρέπει να καταργηθεί ο εν λόγω κανονισμός από την 1η Αυγούστου 2007.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Προκηρύσσεται διαρκής δημοπρασία για τον καθορισμό των επιστροφών κατά την εξαγωγή λευκής ζάχαρης του κωδικού ΣΟ 1701 99 10 για όλους τους προορισμούς, πλην της Ανδόρρας, του Γιβραλτάρ, της Θέουτας, της Μελίλλας, της Αγίας Έδρας (Κράτος του Βατικανού), του Λιχτενστάιν, των δήμων Livigno και Campione d'Italia, της νήσου Ελιγολάνδης, της Γροιλανδίας, των νήσων Φερόε, περιοχών της Κύπρου στις οποίες η κυβέρνηση της Κυπριακής Δημοκρατίας δεν ασκεί ουσιαστικό έλεγχο, της Αλβανίας, της Κροατίας, της Βοσνίας-Ερζεγοβίνης, της Σερβίας (5) και Μαυροβουνίου και της Πρώην Γιουγκοσλαβικής Δημοκρατίας της Μακεδονίας. Καθ’ όλη την περίοδο της διαρκούς δημοπρασίας προκηρύσσονται μερικές δημοπρασίες.
2. Η διαρκής δημοπρασία παραμένει ανοικτή έως τις 25 Σεπτεμβρίου 2008.
Άρθρο 2
1. Η προκήρυξη της διαρκούς δημοπρασίας δημοσιεύεται στην Επίσημη Εφημερίδα της Ευρωπαϊκής Ένωσης. Σε αυτή τη βάση, τα κράτη μέλη συντάσσουν την προκήρυξη της δημοπρασίας την οποία δημοσιεύουν τα ίδια ή επιτρέπουν τη δημοσίευσή της αλλού.
2. Η προκήρυξη αναφέρει κυρίως τους όρους της δημοπρασίας.
3. Η προκήρυξη είναι δυνατόν να τροποποιηθεί κατά τη διάρκεια της διαρκούς δημοπρασίας. Η προκήρυξη τροποποιείται εάν κατά τη διάρκεια της διαρκούς δημοπρασίας επέλθει τροποποίηση των όρων της δημοπρασίας.
Άρθρο 3
1. Η προθεσμία υποβολής των προσφορών για την πρώτη μερική δημοπρασία:
α)
αρχίζει την 1η Αυγούστου 2007·
β)
λήγει στις 9 Αυγούστου 2007, στις 10.00, τοπική ώρα Βρυξελλών.
2. Η προθεσμία υποβολής των προσφορών για τη δεύτερη και τις επόμενες μερικές δημοπρασίες:
α)
αρχίζει την πρώτη εργάσιμη ημέρα μετά τη λήξη της προηγούμενης περιόδου·
β)
λήγει στις ακόλουθες ημερομηνίες στις 10.00, τοπική ώρα Βρυξελλών:
-
στις 30 Αυγούστου 2007,
-
στις 13 και 27 Σεπτεμβρίου 2007,
-
στις 11 και 25 Οκτωβρίου 2007,
-
στις 8 και 22 Νοεμβρίου 2007,
-
στις 6 και 20 Δεκεμβρίου 2007,
-
στις 10 και 31 Ιανουαρίου 2008,
-
στις 14 και 28 Φεβρουαρίου 2008,
-
στις 13 και 27 Μαρτίου 2008,
-
στις 10 και 24 Απριλίου 2008,
-
στις 8 και 29 Μαΐου 2008,
-
στις 12 και 26 Ιουνίου 2008,
-
στις 10 και 24 Ιουλίου 2008,
-
στις 7 και 28 Αυγούστου 2008,
-
στις 11 και 25 Σεπτεμβρίου 2008.
Άρθρο 4
1. Οι προσφορές στο πλαίσιο της παρούσας δημοπρασίας υποβάλλονται στον αρμόδιο οργανισμό του κράτους μέλους με ηλεκτρονικό μήνυμα υπό τον όρο ότι ο οργανισμός αυτός αποδέχεται αυτούς τους τρόπους διαβίβασης.
Οι αρμόδιοι οργανισμοί του κράτους μέλους ενδέχεται να απαιτήσουν να συνοδεύονται οι ηλεκτρονικές προσφορές από προηγμένη ηλεκτρονική υπογραφή κατά την έννοια της οδηγίας 1999/93/ΕΚ του Ευρωπαϊκού Κοινοβουλίου και του Συμβουλίου (6).
2. Για να είναι έγκυρη μια προσφορά πρέπει να πληρούνται οι ακόλουθοι όροι:
α)
στην προσφορά αναγράφονται:
i)
τα στοιχεία αναφοράς της δημοπρασίας (αριθ. 1/2007) και η μερική δημοπρασία·
ii)
το ονοματεπώνυμο, η διεύθυνση και o αριθμός ΦΠΑ του υποβάλλοντος την προσφορά·
iii)
η ποσότητα λευκής ζάχαρης προς εξαγωγή·
iv)
το ποσό της επιστροφής κατά την εξαγωγή, ανά 100 χιλιόγραμμα λευκής ζάχαρης, εκφρασμένο σε ευρώ με τρία δεκαδικά ψηφία·
v)
το ποσό της εγγύησης που πρέπει να συσταθεί, σύμφωνα με το άρθρο 5 παράγραφος 1, για την ποσότητα ζάχαρης του σημείου iii), εκφρασμένο στο νόμισμα του κράτους μέλους στο οποίο υποβάλλεται η προσφορά·
β)
πριν από τη λήξη της προθεσμίας υποβολής των προσφορών, προσκομίζεται απόδειξη ότι ο προσφέρων έχει καταθέσει την εγγύηση που αναγράφεται στην προσφορά·
γ)
η προς εξαγωγή ποσότητα ανέρχεται τουλάχιστον σε 250 τόνους λευκής ζάχαρης·
δ)
η προσφορά περιλαμβάνει δήλωση του προσφέροντος με την οποία αναλαμβάνει τη δέσμευση, σε περίπτωση που κατακυρωθεί υπέρ αυτού η εξαγωγή, να ζητήσει εντός της προθεσμίας του άρθρου 11 παράγραφος 2 δεύτερο εδάφιο, το πιστοποιητικό ή τα πιστοποιητικά εξαγωγής για τις προς εξαγωγή ποσότητες λευκής ζάχαρης·
ε)
η προσφορά περιλαμβάνει δήλωση του προσφέροντος σύμφωνα με την οποία το προς εξαγωγή προϊόν είναι λευκή ζάχαρη ποιότητας ικανοποιητικής, ασφαλούς και σύμφωνης με τα συναλλακτικά ήθη, υπαγόμενη στον κωδικό ΣΟ 1701 99 10·
στ)
η προσφορά περιλαμβάνει δήλωση του προσφέροντος με την οποία αναλαμβάνει δέσμευση, εάν αναδειχθεί υπερθεματιστής:
i)
να συμπληρώσει την εγγύηση καταβάλλοντας το ποσό που προβλέπεται στο άρθρο 12 παράγραφος 3 εάν δεν τηρήθηκε η υποχρέωση εξαγωγής που απορρέει από το πιστοποιητικό εξαγωγής του άρθρου 11 παράγραφος 2·
ii)
να ενημερώσει τον οργανισμό που εξέδωσε το πιστοποιητικό εξαγωγής σχετικά με την ποσότητα ή τις ποσότητες για τις οποίες το πιστοποιητικό δεν χρησιμοποιήθηκε, εντός 30 ημερών μετά τη λήξη ισχύος του πιστοποιητικού.
3. Προσφορά η οποία δεν έχει υποβληθεί σύμφωνα με τις παραγράφους 1 και 2 ή περιλαμβάνει όρους άλλους από τους προβλεπόμενους στην παρούσα πρόσκληση υποβολής προσφορών δεν γίνεται δεκτή.
4. Προσφορές που υποβλήθηκαν δεν αποσύρονται.
5. Μια προσφορά μπορεί να ορίζει ότι τότε μόνο πρέπει να θεωρείται ότι έχει υποβληθεί εάν συντρέχουν οι δύο όροι που ακολουθούν ή ένας εξ αυτών:
α)
έχει καθορισθεί το ανώτατο ποσό της επιστροφής κατά την εξαγωγή κατά την ημέρα λήξης της προθεσμίας υποβολής των εν λόγω προσφορών·
β)
η προσφορά, εάν κατακυρωθεί, αφορά το σύνολο ή συγκεκριμένο τμήμα της προσφερόμενης ποσότητας.
Άρθρο 5
1. Ο προσφέρων καταθέτει εγγύηση 11 ευρώ ανά 100 χιλιόγραμμα λευκής ζάχαρης προς εξαγωγή βάσει της παρούσας πρόσκλησης υποβολής προσφορών.
Για τους υπερθεματιστές, και με την επιφύλαξη του άρθρου 12 παράγραφος 3, η εν λόγω εγγύηση συνιστά εγγύηση για το πιστοποιητικό εξαγωγής κατά το χρόνο υποβολής της αίτησης του άρθρου 11 παράγραφος 2.
2. Ο προσφέρων επιλέγει να καταθέσει την εγγύηση της παραγράφου 1 είτε τοις μετρητοίς είτε υπό μορφή εγγύησης που παρέχεται από κάποιον οργανισμό ο οποίος πληροί τα κριτήρια που καθορίστηκαν από το κράτος μέλος στο οποίο υποβάλλεται η προσφορά.
3. Η εγγύηση της παραγράφου 1 αποδεσμεύεται:
α)
όσον αφορά τους προσφέροντες, για την ποσότητα για την οποία δεν εδόθη συνέχεια στην προσφορά·
β)
όσον αφορά τους υπερθεματιστές που δεν έχουν υποβάλει αίτηση πιστοποιητικού εξαγωγής εντός της προθεσμίας του άρθρου 11 παράγραφος 2 δεύτερο εδάφιο, μέχρι 10 ευρώ ανά 100 χιλιόγραμμα λευκής ζάχαρης·
γ)
όσον αφορά τους υπερθεματιστές, για την ποσότητα για την οποία έχουν τηρήσει, κατά την έννοια του άρθρου 31 στοιχείο β) και του άρθρου 32 παράγραφος 1 στοιχείο β) σημείο i) του κανονισμού (ΕΚ) αριθ. 1291/2000, την υποχρέωση εξαγωγής που απορρέει από το πιστοποιητικό του άρθρου 11 παράγραφος 2 του παρόντος κανονισμού, σύμφωνα με τους όρους του άρθρου 35 του κανονισμού (ΕΚ) αριθ. 1291/2000.
Στο στοιχείο β) του προηγούμενου εδαφίου, το μέρος της εγγύησης που μπορεί να αποδεσμευτεί μειώνεται, κατά περίπτωση, κατά τη διαφορά μεταξύ του ανώτατου ποσού της επιστροφής κατά την εξαγωγή που καθορίστηκε για την αντίστοιχη μερική δημοπρασία και του ανώτατου ποσού της επιστροφής κατά την εξαγωγή που καθορίστηκε για την επόμενη μερική δημοπρασία όταν το δεύτερο υπερβαίνει το πρώτο.
Πλην περιπτώσεων ανωτέρας βίας, το μέρος της εγγύησης ή η εγγύηση που δεν αποδεσμεύεται καταπίπτει για όση ποσότητα ζάχαρης δεν τηρήθηκαν οι αντίστοιχες υποχρεώσεις.
4. Σε περιπτώσεις ανωτέρας βίας, ο αρμόδιος οργανισμός του εκάστοτε κράτους μέλους λαμβάνει τα μέτρα που κρίνει αναγκαία για την αποδέσμευση της εγγύησης, συνεκτιμώντας τα δεδομένα που επικαλείται το ενδιαφερόμενο μέρος.
Άρθρο 6
1. Η αποσφράγιση των προσφορών πραγματοποιείται από τον αρμόδιο οργανισμό χωρίς την παρουσία κοινού. Τα πρόσωπα τα οποία παρίστανται στην αποσφράγιση έχουν υποχρέωση τήρησης του απορρήτου.
2. Οι προσφορές που υποβλήθηκαν σύμφωνα με τις διατάξεις του παρόντος κανονισμού ανακοινώνονται, εφόσον γίνουν δεκτές, ανώνυμα και διαβιβάζονται από τα κράτη μέλη στην Επιτροπή, πρέπει δε να παραληφθούν από την Επιτροπή το αργότερο εντός μιας ώρας και τριάντα λεπτών μετά τη λήξη της προθεσμίας για την εβδομαδιαία υποβολή των προσφορών, όπως προβλέπεται στην προκήρυξη της δημοπρασίας.
Εάν δεν υποβληθούν προσφορές, τα κράτη μέλη ενημερώνουν σχετικά την Επιτροπή εντός της ίδιας προθεσμίας.
Άρθρο 7
1. Μετά την εξέταση των προσφορών που έχουν παραληφθεί, καθορίζεται η ανώτατη ποσότητα ανά μερική δημοπρασία.
2. Είναι δυνατόν να αποφασισθεί να μη δοθεί συνέχεια σε συγκεκριμένη μερική δημοπρασία.
Άρθρο 8
1. Εάν η Επιτροπή αποφασίσει να δώσει συνέχεια σε μερική δημοπρασία, καθορίζει το ανώτατο ποσό της επιστροφής κατά την εξαγωγή, σύμφωνα με τη διαδικασία του άρθρου 39 παράγραφος 2 του κανονισμού αριθ. 318/2006, συνεκτιμώντας την τρέχουσα κατάσταση και τις προβλεπτές εξελίξεις στην κοινοτική και την παγκόσμια αγορά ζάχαρης.
2. Με την επιφύλαξη εφαρμογής του άρθρου 9, συνάπτονται συμβάσεις με όλους τους προσφέροντες που έχουν προτείνει επιστροφή κατά την εξαγωγή ίση ή χαμηλότερη από το ανώτατο ποσό.
Άρθρο 9
1. Εάν καθορίστηκε μέγιστη ποσότητα για συγκεκριμένη μερική δημοπρασία, η τελευταία κατακυρώνεται στην προσφορά που προτείνει τη χαμηλότερη επιστροφή κατά την εξαγωγή. Εάν η μέγιστη ποσότητα δεν καλυφθεί πλήρως από την προσφορά αυτή, η κατακύρωση γίνεται υπέρ άλλων προσφερόντων συνεχίζεται μέχρις ότου καλυφθεί το σύνολο της ποσότητας με βάση το ύψος της προτεινόμενης επιστροφής, αρχής γενομένης από το χαμηλότερο.
2. Εάν, κατά την εξέταση της προσφοράς, ο κανόνας της κατακύρωσης που προβλέπεται στην παράγραφο 1 οδηγεί σε υπέρβαση της ανώτατης ποσότητας, η κατακύρωση περιορίζεται σε όση ποσότητα διατίθεται ακόμη. Όταν σε δύο ή περισσότερες προσφορές προτείνεται η ίδια επιστροφή και η κατακύρωση υπέρ του συνόλου αυτών συνεπάγεται υπέρβαση της μέγιστης ποσότητας, η διατιθέμενη ποσότητα κατανέμεται με τους εξής τρόπους:
α)
με καταμερισμό μεταξύ των προσφερόντων αναλογικά προς τη συνολική ποσότητα καθεμιάς των προσφορών τους·
β)
με ίση κατανομή μεταξύ των προσφερόντων, με κριτήριο μια μέγιστη ποσότητα που καθορίζεται για καθένα εξ αυτών, ή
γ)
με κλήρωση.
Άρθρο 10
1. Ο αρμόδιος οργανισμός του εκάστοτε κράτους μέλους γνωστοποιεί αμέσως σε όλους τους προσφέροντες το αποτέλεσμα της συμμετοχής τους στη δημοπρασία. Επιπλέον, απευθύνει δήλωση κατακύρωσης στους υπερθεματιστές.
2. Η δήλωση κατακύρωσης της δημοπρασίας περιλαμβάνει τουλάχιστον:
α)
τα στοιχεία της δημοπρασίας·
β)
την ποσότητα της προς εξαγωγή λευκής ζάχαρης·
γ)
το ποσό της επιστροφής, εκφρασμένο σε ευρώ, ανά 100 χιλιόγραμμα λευκής ζάχαρης της ποσότητας του στοιχείου β).
Άρθρο 11
1. Ο υπερθεματιστής έχει δικαίωμα να λάβει για την κατακυρωθείσα ποσότητα και σύμφωνα με τους όρους της παραγράφου 2, πιστοποιητικό εξαγωγής όπου θα αναγράφεται το ύψος της επιστροφής το οποίο προτείνεται στην προσφορά.
2. Ο υπερθεματιστής έχει την υποχρέωση να υποβάλει, σύμφωνα με τις σχετικές διατάξεις του κανονισμού (ΕΚ) αριθ. 1291/2000, αίτηση έκδοσης πιστοποιητικού εξαγωγής για την κατακυρωθείσα ποσότητα· κατά παρέκκλιση από το άρθρο 12 του κανονισμού (ΕΟΚ) αριθ. 120/89, η αίτηση αυτή δεν μπορεί να ανακληθεί.
Η αίτηση κατατίθεται το αργότερο μέχρι:
α)
την τελευταία εργάσιμη ημέρα πριν από τη μερική δημοπρασία που προβλέπεται για την επόμενη εβδομάδα·
β)
εάν δεν προβλέπεται μερική δημοπρασία εκείνη την εβδομάδα, την τελευταία εργάσιμη ημέρα της επόμενης εβδομάδας.
3. Ο υπερθεματιστής έχει την υποχρέωση να εξαγάγει την ποσότητα της προσφοράς και, σε περίπτωση μη τήρησης της υποχρέωσης, οφείλει να καταβάλει, κατά περίπτωση, το ποσό του άρθρου 12 παράγραφος 3.
4. Το δικαίωμα αυτό και οι υποχρεώσεις των παραγράφων 1, 2 και 3 δεν μεταβιβάζονται.
Άρθρο 12
1. Για τον προσδιορισμό της διάρκειας ισχύος των πιστοποιητικών, εφαρμόζεται το άρθρο 23 παράγραφος 1 του κανονισμού (ΕΚ) αριθ. 1291/2000.
2. Τα πιστοποιητικά εξαγωγής που εκδίδονται στο πλαίσιο μερικής δημοπρασίας ισχύουν από την ημερομηνία έκδοσης μέχρι τη λήξη του πέμπτου ημερολογιακού μήνα που έπεται εκείνου κατά τον οποίο προκηρύχθηκε η μερική δημοπρασία.
3. Πλην περιπτώσεων ανωτέρας βίας, ο κάτοχος του πιστοποιητικού καταβάλλει στον αρμόδιο οργανισμό ορισμένο ποσό για όση ποσότητα δεν έχει τηρηθεί η υποχρέωση εξαγωγής, η οποία απορρέει από το πιστοποιητικό εξαγωγής του άρθρου 11 παράγραφος 2 και όταν η εγγύηση του άρθρου 5 παράγραφος 1 είναι μικρότερη από τη διαφορά μεταξύ της επιστροφής του άρθρου 33 παράγραφος 2 στοιχείο α) του κανονισμού (ΕΚ) αριθ. 318/2006 η οποία ισχύει την τελευταία ημέρα ισχύος του πιστοποιητικού και της αναγραφόμενης στο πιστοποιητικό επιστροφής.
Το προς καταβολή ποσό του προηγούμενου εδαφίου ισούται με τη διαφορά στην οποία αναφέρεται το ίδιο αυτό προηγούμενο εδάφιο και την εγγύηση το άρθρο 5 παράγραφος 1.
Άρθρο 13
Ο κανονισμός (ΕΚ) αριθ. 958/2006 καταργείται από την 1η Αυγούστου 2007.
Άρθρο 14
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 2007.

Labels: 3
17